ໃນວັນທີ 30 ພະຈິກ 2018 ເວລາ 13:00 ໂມງ ຄັງເງິນແຫ່ງຊາດໄດ້ເປີດກອງປະຊຸມໃຫຍ່ຄັ້ງທີ່ III ຂອງໜ່ວຍຊາວໜຸ່ມຄັງເງິນແຫ່ງຊາດ ທີ່ຫ້ອງປະຊຸມໃຫຍ່ຊັ້ນ 4 ກະຊວງການເງິນ ໂດຍການເປັນປະທານຂອງສະຫາຍ ດວງປະເສີດ ທິພົມມະຈັນ ເລຂາໜ່ວຍຊາວໜຸ່ມຄັງເງິນແຫ່ງຊາດ ເຊິ່ງມີຜູ້ຕ່າງໜ້າຈາກ ໜ່ວຍຊາວໜຸ່ມ ກົມງົບປະມານແຫ່ງລັດ, ຫ້ອງການກະຊວງການເງິນ, ກົມຈັດຕັ້ງ ແລະ ພະນັກງານ, ກົມຄຸ້ມຄອງຊັບສິນຂອງລັດ, ໜ່ວຍຮາກຖານກຳມະບານຄັງເງິນແຫ່ງຊາດ, ໜ່ວຍສະຫະພັນແມ່ຍິງຄັງເງິນແຫ່ງຊາດ, ຄະນະພັກຮາກຖານຄັງເງິນແຫ່ງຊາດ ແລະ ຮອງເລຂາຄະນະບໍລິຫານງານຊາວໜຸ່ມກະຊວງການເງິນ
ຈຸດປະສົງຂອງກອງປະຊຸມໄດ້ຜ່ານຮ່າງບົດລາຍງານການເມືອງຂອງໜ່ວຍຊາວໜຸ່ມຄັງເງິນແຫ່ງຊາດ ແລະ ຮ່າງບົດສຳຫຼວດການຊີ້ນຳໆພາຂອງໜ່ວຍຊາວໜຸ່ມຂອງຄັງເງິນແຫ່ງຊາດ ໃນສະໄໝທີ່ຜ່ານມາ ແລະ ສະເໜີປັບປຸງຄືນບາງຈຸດຕາມການປະກອບຄຳຄິດຄຳເຫັນໃນທີ່ປະຊຸມເພື່ອເຮັດໃຫ້ເນື້ອໃນຂອງບົດຄົບຖ້ວນສົມບູນ ແລະ ກອງປະຊຸມໄດ້ຈັດຕັ້ງການປ່ອນບັດເລືອກຕັ້ງເອົາຄະນະໜ່ວຍຊາວໜຸ່ມຄັງເງິນແຫ່ງຊາດ ຊຸດໃໝ່ຈຳນວນ 05 ສະຫາຍ, ເປັນຍິງ 01 ສະຫາຍ ໂດຍຄັດເລືອກຈາກ 09 ສະຫາຍ ທີ່ລົງສະໝັກເລືອກຕັ້ງ ຕາມລະບຽບຂອງຄະນະບໍລິຫານງານຊາວໜຸ່ມປະຊາຊົນປະຕິວັດລາວ ມີລາຍຊື່ດັ່ງລຸ່ມນີ້:
- ສະຫາຍ ສີວິໄຊ ອານົນ ເລຂາໜ່ວຍ
- ສະຫາຍ ຈັນທະສິນ ແພງສົມບັດ ຮອງເລຂາໜ່ວຍ (ປະທານກວດກາ)
- ສະຫາຍ ໄຊສະໝອນ ທິບວິໄຊ ກຳມະການ
- ສະຫາຍ ວິລະສັກ ສຸນາແກ້ວວົງສາ ກຳມະການ
- ສະຫານ ນ ຫວາດສະໜາ ຄຳພານິດ ກຳມະການ
ກອງປະຊຸມ ໄດ້ຮັບຟັງການໂອ້ລົມ ຈາກສະຫາຍ ນາງ ວັນພອນ ພົມມະສອນ ກຳມະການພັກກະຊວງ, ເລຂາຄະນະພັກຮາກຖານຄັງເງິນແຫ່ງຊາດ ແລະ ສະຫາຍ ນາງ ມະໂນລີ ຈູນລະວົງ ຮອງເລຂາຄະນະບໍລິຫານງານຊາວໜຸ່ມກະຊວງການເງິນ ໄດ້ກ່າວຄຳໂອວາດຕັກເຕືອນທີ່ມີເນື້ອໃນຄວາມໝາຍອັນເລິກເຊິ່ງ ເປັນເຂັມທິດເຍືອງທາງໃຫ້ແກ່ການເຄື່ອນໄຫວ ແລະ ການພັດທະນາວຽກງານຊາວໜຸ່ມຂອງຄັງເງິນແຫ່ງຊາດ ກອງປະຊຸມໄດ້ປິດລົງໃນເວລາ 17:00 ໂມງ ຂອງວັນດຽວກັນ.